Chudería de Balbastro

A chudería de Balbastro estió l'antigo barrio chudieu d'a ciudat de Balbastro.

Descripción
A chudería u "chudaría" se trobaba en a fortaleza musulmana u zuda d'o sieglo X, en o barrio conoixiu como Entremuros. S'estendillaba por as carreras Sant Miguel, Encomienda, la Peña, Esperanza, Entremuro y la Candelaria. Amás d'as viviendas i heba tamién locals comercials como as carnecerías, que tenioron pleitos con o concello d'a ciudat por vender tamién o suyo producto a os habitants cristianos.

A suya sinoga, que fue debantada en l'anyo 1207 reinando Alifonso III, se consagró a o culto cristiano por orden d'o papa Benedet XIII en 1415, una vegada desapareixida a comunidat chudieva. Pareixe que correspondería a la posterior ermita de Sant Salvador, actualment desapareixida, que había de trobar-se en a confluyencia d'as actuals carreras La Peña, Esperanza y Mirador.

Historia
Ya i heba población chudieva en a ciudat mientres o periodo islamico, encara a primera mención d'ista comunidat ye a meyaus d'o sieglo XII en o documento d'a donación d'una pardina situada chunto a la puerta d'os Banyos que fa Remón Berenguer IV a un tal Zecrí. Pero II concede a os suyos habitants o dreito a adquirir heredaz chudievas en 1208, incorporando-se ista chudería en l'anyo 1257 a la nomina d'alchamas que tributaban a la corona regularment. En 1271 Chaime I, permite a ubridura d'un acceso por a parti nordoccidental d'a muralla.

En 1320 os pastorells, un movimiento mesianico procedent d'o Meyodía occitano, asecha a chudería de Monclús, fendo-ie una mortalera, lo que fa que os chudieus de Balbastro s'alticamen y busquen protección enzarrando-se en a zuda. Con as alteracions de 1391 se veyió paralizada l'actividat economica d'a chudería, encara que no plegó a estar asechada como ocurrió en o caso d'a chudería de Tamarit de Litera. 

En primerías d'o sieglo XV teneba una población de 45 familias, entre 180 y 200 habitadors, que encara puyaría en as primeras decadas d'o siguient sieglo. En o censo de 1404 os chudieus representaban encara un 21,5% d'a población de Balbastro.

Bibliografía
  Guía de las juderías de Aragón. Un apasionante recorrido por el Aragón judío. Miguel Ángel Motis Dolader. Guías Turísticas Prames. ISBN 978-84-8321-357-5

Vinclos externos

  Los judíos de Barbastro. Sfarad.es
  La judería de Barbastro en la provincia de Huesca. Biblioteca Sefarad.

Balbastro
Categoría:Historia de Balbastro